***Comunicat de presă***

***17 iunie 2025***

**Galeriile Anca Poterașu și Catinca Tabacaru expun în iunie la Basel, Elveția, cu sprijinul ICR**

În iunie 2025, două spații de artă contemporană din România – Galeria Anca Poterașu și Galeria Catinca Tabacaru – vor participa cu sprijinul Institutului Cultural Român la două dintre cele mai importante evenimente internaționale de artă contemporană: LISTE Art Fair Basel și Basel Social Club.

La **LISTE Art Fair Basel** (16-22 iunie), **Galeria** **Anca Poterașu** va fi prezentă cu o expoziție personală a **Aurorei Király**, artistă vizuală cu o practică multidisciplinară ce include fotografia, textilele și desenul. Proiectul face parte din seria „Viewfinder”, în care artista revizitează primele sale imagini fotografice analogice realizate în anii '90, explorând arhivele personale printr-o estetică reflexivă, care problematizează granițele dintre subiect, memorie și auto-reprezentare. Seria a atras atenția internațională, o lucrare fiind recent achiziționată de prestigiosul Muzeu de Artă Modernă (MoMA) din New York. Ajuns la cea de-a 30-a ediție, LISTE Art Fair Basel este unul dintre cele mai importante târguri internaționale dedicate artei contemporane emergente, recunoscut pentru selecția sa riguroasă de galerii inovatoare din întreaga lume. Evenimentul se desfășoară în spațiul Messe Basel – cel mai mare centru expozițional din Elveția.

Între 15 și 21 iunie 2025, are loc și **Basel Social Club**, un eveniment alternativ de mare impact internațional, organizat într-un format non-profit, într-o fostă bancă elvețiană reconvertită în spațiu expozițional. **Galeria Catinca Tabacaru** participă cu o expoziție solo semnată de artista **Nona Inescu**, una dintre cele mai promițătoare voci din noua generație a artei vizuale românești. Lucrările sale – fotografii, sculpturi, instalații și video – investighează raporturile dintre corpul uman și natură, dintr-o perspectivă teoretică, literară și postumanistă. Expoziția de la Basel propune o estetică a apartenenței primordiale într-o tehnosferă biologică și organică, aducând în discuție teme ca timpul geologic, interdependența și vulnerabilitatea corpurilor în ecosisteme fragile. Basel Social Club reunește peste 200 de expozanți internaționali și propune o viziune curatorială fluidă, centrată pe practici experimentale și spații neconvenționale de expunere.

Participarea Galeriei Anca Poterașu și a Galeriei Catinca Tabacaru la târgurile LISTE Art Fair și Basel Social Club este posibilă prin sprijinul Institutului Cultural Român, care și-a asumat rolul de partener-cheie în promovarea internațională a artei românești contemporane. Această prezență comună a două galerii românești la Basel – un epicentru al artei internaționale – reflectă vitalitatea și diversitatea scenei artistice din România, capacitatea acesteia de a răspunde provocărilor contemporane și de a produce discursuri vizuale relevante pentru publicul global. Evenimentele de la Basel oferă un cadru de vizibilitate de prim rang și creează oportunități reale de colaborare, achiziții și recunoaștere pentru artiștii români în cele mai exigente contexte profesionale.

**Contact:**

Serviciul Promovare și Comunicare

biroul.presa@icr.ro;

031 71 00 622